કચ્છ કાર્નિવલના કાર્યક્રમમાં કચ્છ તેમજ ગુજરાતભરનાં કલામંડળોનાં કલાકાર વૃંદો દ્વારા લોકસંસ્કૃતિની ઝાંખી કરાવતા કાર્યક્રમો રજૂ થાય છે. વિવિધ લોકવાદ્યો, પરંપરાગત વેશભૂષા, ગાડા-બળદગાડા સાથે ગુજરાતની સંસ્કૃતિને ઉજાગર કરતી રંગસભર કલાકૃતિ આ કાર્નિવલના શુભારંભ સમયે જોવા મળે છે. આ કાર્નિવલને માણવા દેશ-વિદેશથી મોટી સંખ્યામાં પર્યટકો ઉપસ્થિત રહે છે. કચ્છની સંસ્કૃતિમાં ધબકતું લોકજીવન, એનાં ગીતો-કાવ્યો-સંગીત-ઉત્સવ-રીત-રિવાજમાં મરુભૂમિની મહેક આવે છે. અહીંનો માણસ ઉત્સવપ્રેમી છે. અહીં સંસ્કૃતિ પ્રત્યેનો લગાવ, ખુમારી, સાહસ અને માનવતાની જ્યોતનાં અજવાળાં છે. શૂરાનું શૌર્ય અને સંતોની સાધનાથી ધબકતી રહેતી કચ્છની આવી ભૂમિ પર ઉત્સવોની વધુ એક રંગ રણોત્સવ ઉમેરાયો છે, તે ઐતિહાસિક અને અવિસ્મરણીય બની જાય છે.